В съседна Македония ще снимат пълнометражен игрален филм за един от най-великите български владетели – цар Самуил. Сюжетът ще бъде около конфликта на пълководеца ни с императора на Византия Василий II. Идеята за лентата беше представена пред широката общественост още през 2014 г., когато се навършиха 1000 години от кончината на цар Самуил. Мащабната продукция ще бъде заснета в планината Галичица между Преспанското и Охридското езеро и в Самуиловата крепост в Охрид.

По време на днешния брифинг на Първия международен фестивал на ангажираното кино в Охрид режисьорът на филма – Антонио Митрикески обяви кой ще изпълнява главната роля. Тя е поверена на сръбския харизматичен актьор от македонски произход – Лазар Ристовски (на заглавния колаж и на снимката долу). Ристовски заяви, че е приел с радост предложението.

„За мен ще бъде едно огромно предизвикателство да играя ролята на исторически герой, който няма автентични портрети и не е наш съвременник. Сигурен съм, че за всеки актьор това би било истинско вълнение. И още нещо – честта е още по-голяма, че са се спрели на мен, тъй като това ще бъде първият филм за цар Самуил. Горд съм, че неговият образ ще бъде свързван именно с моето лице“,

каза Лазар Ристовски.

Българският цар Самуил е управлявал от 997 г. 1014 г. Известен е като първият велик пълководец от династията на Комитопулите. Царуването му е свързано с един от най-трудните периоди в цялата българска история. Преди да стане едноличен владетел, цар Самуил управлява България заедно със своите трима братя. След смъртта им той става действителен владетел на българите.

Десетилетия наред Самуил успява да удържа настъпленията на войските на император Василий II, по-известен като българоубиец и дори печели големи битки със сериозни поражения за противника. Постоянните борби за надмощие с Византия не спират през целия период на царуването му. Владетелят умира на 6 октомври 1014 г. след сърдечен удар от гледката на своите войни, ослепени по заповед на Василий II след битката при Беласица.

След смъртта на цар Самуил България не издържа дълго на натиска от страна на византийците. Краят на Първото българско царство идва 4 години след кончината на владетеля.